Na temelju članka 58. Zakona o odgoju i obrazovanju u osnovnoj i srednjoj školi ( „Narodne novine“ broj 87/08, 86/09, 92/10, 105/10, 90/11, 16/12, 86/12, 94/13, **152/14** ) te članka 27. Statuta Osnovne škole Posavski Bregi nakon provedene rasprave na Učiteljskom vijeću, Vijeću roditelja i Vijeću učenika Školski odbor Osnovne škole Posavski Bregi na sjednici održanoj 29.rujna 2016. godine donosi:

**ETIČKI KODEKS NEPOSREDNIH NOSITELJA ODGOJNO-OBRAZOVNE DJELATNOSTI**

 **U OSNOVNOJ ŠKOLI POSAVSKI BREGI**

**OPĆE ODREDBE**

Članak 1.

Etičkim kodeksom neposrednih nositelja odgojno-obrazovne djelatnosti ( u daljem tekstu: Etički kodeks) uređuju se pravila primjerenog ponašanja neposrednih nositelja odgojno obrazovne djelatnosti utemeljena na Ustavu Republike Hrvatske, zakonima, provedbenim propisima i pedagoškom standardu osnovnog školstva u Osnovnoj školi Posavski Bregi ( dalje u tekstu: Škola )

Izrazi u ovom Etičkom kodeksu navedeni u muškom rodu neutralni su i odnose na sve osobe: muškog i ženskog spola.

Članak 2.

Etički kodeks odnosi se na svaku osobu koja u Školi radi prema ugovoru o radu, ugovoru o

djelu, ugovoru o volonterskom radu i ugovoru o volontiranju ( u daljem tekstu: nositelj djelatnosti) i učenike Škole.

Članak 3.

 Etički kodeks sadrži pravila primjerenog ponašanja i odijevanja nositelja odgojno-obrazovne djelatnosti prema učenicima, roditeljima ili skrbnicima učenika, drugim građanima i u međusobnim odnosima.

Članak 4.

Etički kodeks omogućuje roditeljima i skrbnicima te drugim građanima upoznavanje s ponašanjem koje imaju pravo očekivati od nositelja odgojno obrazovne djelatnosti.

**ZAŠTITA OSOBNOG POLOŽAJA I OBAVLJANJA ODGOJNO-OBRAZOVNE DJELATNOSTI**

Članak 5.

Učitelji i stručni suradnici dužni su u svom radu postupati savjesno i odgovorno prema pravilima struke i u skladu s temeljnim načelima humanosti, moralnosti, ispravnosti te vrijednosti zaštićenih međunarodnim pravom osobito vodeći računa i pravima djece.

Članak 6.

Na obavljanje poslova i ponašanje u Školi primjenjuju se sljedeća načela:

**I.** **Načelo poštivanja propisa i ustavno pravnog poretka Republike Hrvatske**

Nositelj odgojno obrazovne djelatnosti treba poštovati pozitivne propise i ustavno-pravni poredak Republike Hrvatske te svojim radom i ponašanjem omogućavati primjenu propisa prema svima u Školi pod jednakim uvjetima.

**II. Načelo poštovanja dostojanstva osobe**

Nositelj djelatnosti treba poštovati dostojanstvo svih osoba s kojima je u doticaju prigodom obavljanja poslova.

Nositelj djelatnosti ima pravo tražiti poštovanje svoje osobnosti od svih s kojima je u doticaju.

**III. Načelo zabrane diskriminacije**

Svakome je u Školi u svakom obliku zabranjeno izražavanje diskriminacije prema rasi ili etničkoj pripadnosti, boji kože, spolu, jeziku, vjeri, političkom ili drugom uvjerenju, nacionalnom ili socijalnom podrijetlu, imovnom stanju, članstvu u građanskoj udruzi, obrazovanju, društvenom položaju, bračnom ili obiteljskom statusu, dobi, zdravstvenom stanju, invaliditetu, genetskom naslijeđu, rodnom identitetu, izražavanju ili spolnoj orijentaciji.

**IV. Načelo jednakosti i pravednosti**

Nositelji odgojno-obrazovne djelatnosti i učenici trebaju se prema trećim osobama ponašati na način koji isključuje svaki oblik neravnopravnosti, zlouporabe, zlostavljanja, uznemiravanja ili omalovažavanja.

Učitelji i stručni suradnici ne smiju osobne interese pretpostaviti objektivnom prosuđivanju i profesionalnom obavljanju poslova.

**V. Načelo samostalnosti nastavnog i drugog stručnog rada**

Nositelju odgojno obrazovne djelatnosti jamči se pravo autonomnog djelovanja u izvođenju nastave i drugom stručnom radu u skladu s propisima, nastavnim planom i programom, nacionalnim i školskim kurikulumom.

**VI. Načelo sudjelovanja u društvenim procesima**

Nositelj odgojno-obrazovne djelatnosti treba se organizirano uključiti u društvene procese, sudjelovati u rješavanju problema i zajednici i svojim doprinosom utjecati na pozitivne promjene u društvu.

**VII. Načelo profesionalnosti**

Nositelj odgojno-obrazovne djelatnosti treba prema obilježjima svoje struke odgovorno, savjesno i nepristrano ispunjavati obveze prema učenicima, roditeljima, skrbnicima i drugim građanima.

**VIII. Načelo slobode mišljenja i izražavanja**

U svim područjima života i rada u Školi potiče se i podržava sloboda mišljenja i izražavanja.

**IX. Načelo razvoja osobnih mogućnosti**

Svakom nositelju odgojno-obrazovne djelatnosti omogućit će se stjecanje novih znanja za razvoj osobnih potencijala putem cjeloživotnog učenja u skladu s društvenim i financijskim mogućnostima.

**X. Načelo zaštite okoliša i skrbi za održivi razvoj**

U Školi se sve djelatnosti trebaju obaviti u skladu s međunarodnim i domaćim standardima za zaštitu okoliša i održivog razvoja zajednice i društva.

Članak 7.

U obavljanju poslova u Školi i ponašanjem na javnom mjestu nositelj odgojno-obrazovne djelatnosti treba paziti da ne umanji osobni ugled i povjerenje građana u djelatnost osnovnog odgoja i obrazovanja kao javne službe.

Članak 8.

Kod obavljanja privatnih poslova nositelj odgojno-obrazovne djelatnosti ne smije isticati položaj ili ovlaštenja koja ima u Školi.

**ODNOS UČITELJA, STRUČNIH SURADNIKA I UČENIKA**

Članak 9.

Učitelji i stručni suradnici koji sudjeluju u odgojno-obrazovnom radu s učenicima trebaju:

* izvoditi odgojno-obrazovni rad u skladu s ciljevima, zadaćama i standardima osnovnog odgoja i obrazovanja
* prenositi učenicima što stručnija znanja iz svojega predmeta ili područja
* brižno i u skladu s profesionalnom tajnom postupati sa svim informacijama i podatcima kojima raspolažu o učenicima i njihovim obiteljima za vrijeme i nakon prestanka rada u školi
* odgajati učenike u skladu s etičkim načelima humanosti, domoljublja i čovjekoljublja
* uvažavati i prihvaćati učenik s različitim interesima i sposobnostima
* osigurati istinitost podataka i prezentaciju sadržaja primjerenu nastavnom predmetu
* odrađivati nastavne sadržaje na način prihvatljiv i razumljiv učenicima
* pridonositi intelektualnom i emocionalnom razvoju učenika
* ocjenjivati učenička dostignuća pravodobno, pošteno, stručno i objektivno
* saslušati i uvažavati učenikovo mišljenje

Učitelji i stručni suradnici dužni su posebno skrbiti o učenicima s posebnim potrebama, odnosno darovitim učenicima i učenicima s teškoćama.

U odgojno-obrazovnom radu nije dopušteno promicati stavove političkih stranaka.

Članak 10.

Učenici i roditelji učenika dužni su učitelje i stručne suradnike upoznati sa svim okolnostima i čimbenicima koji imaju utjecaj na ispunjenje obveza u odgojno-obrazovnom radu.

U ispunjenju nastavnih obveza učenici ne smiju rabiti nedopuštena tehnička pomagala, prepisivati od kolega ili se na drugi način služiti nedopuštenim radnjama.

Članak 11.

Učitelji i stručni suradnici ne smiju učenikova znanja i uratke koristiti za svoje osobne potrebe ili probitke.

Članak 12.

Zabranjeno je fizičko kažnjavanje učenika te svaka metoda psihološkog pritiska kojom se učenik dovodi u ponižavajući položaj ili se njime stvara osjećaj manje vrijednosti ii povrede dostojanstva učenika.

Zabranjeno je kažnjavanje neposluha učenika udaljavanjem iz razreda, osim ako su udaljeni iz razloga što su upućeni stručnoj službi ili ravnatelju Škole.

Članak 13.

Kod saznanja o bilo kakvom obliku fizičkog ili psihičkog nasilja nad učenicima ili bilo kojem drugom društveno neprihvatljivom ponašanju koje može štetiti razvoju i tjelesnom ili psihičkom integritetu djeteta, učitelj i stručni suradnik dužan je u najkraćem mogućem roku izvijestiti ravnatelja Škole, koji je o tome obvezan izvijestiti nadležne institucije.

**ODNOS NOSITELJA ODGOJNO-OBRAZOVNE DJELATNOSTI PREMA RODITELJIMA, SKRBNICIMA I DRUGIM GRAĐANIMA**

Članak 14.

U vrijeme predviđeno za informacije učitelj je dužan biti dostupan svim zainteresiranim roditeljima.

U odnosu prema roditeljima, skrbnicima i drugim građanima nositelj djelatnosti treba nastupati pristojno, nepristrano, savjesno i profesionalno.

Kod obavljanja poslova nositelj odgojno-obrazovne djelatnosti treba primijeniti svoje stručno znanje na način da roditeljima, skrbnicima i građanima pomaže u ostvarivanju prava na djelatnosti odgoja i obrazovanja.

Članak 15.

U službenoj komunikaciji s roditeljima, skrbnicima i drugim građanima nositelj odgojno-obrazovne djelatnosti treba se služiti standardnim hrvatskim književnim jezikom i razumljivo se izražavati.

Posebnu pozornost nositelj odgojno-obrazovne djelatnosti treba obratiti na osobe s invaliditetom i druge osobe s posebnim potrebama.

Roditelj ili staratelj dužan se redovito informirati o postignućima svoga djeteta, a učitelj je dužan izvješćivati roditelje o uspjehu, ponašanju i aktivnostima učenika te izostancima s nastave.

Članak 16.

Nositelju odgojno-obrazovne djelatnosti nije dopušteno od roditelja, skrbnika ili drugih građana primati darove, usluge ili ih poticati na darivanje, pružanje usluga nositeljima odgojno obrazovne djelatnosti ili drugim osobama za koje postoji izvjesnost da su u svezi s nositeljima odgojno obrazovne djelatnosti.

Članak 17.

Nositelj odgojno-obrazovne djelatnosti treba se suzdržavati od svih oblika korupcije, a svojom aktivnošću kod svih poticati spoznaju o štetnosti korupcije.

**MEĐUSOBNI ODNOSI NOSITELJA DJELATNOSTI**

Članak 18.

Odnos svih odgojno-obrazovnih djelatnika i zaposlenih u školi prema radnim obvezama mora biti stručan i profesionalan.

Članak 19.

U međusobnim odnosima nositelji djelatnosti trebaju iskazivati uzajamno poštovanje, povjerenje, pristojnost, strpljenje i suradnju te se uzdržavati od svakog oblika ponašanja kojim mogu povrijediti stručni ili ljudski ugled drugog učitelja, stručnog suradnika ili zaposlenika škole.

Članak 20.

Nositelj odgojno-obrazovne djelatnosti ne smije druge nositelje djelatnosti ometati u obavljanju njihovih poslova.

Nositelji odgojno obrazovne djelatnosti trebaju redovito razmjenjivati informacije i mišljenja o radnim i stručnim pitanjima, te razvijati suradnički odnos temeljen na profesionalnoj i ljudskoj kolegijalnosti u solidarnosti.

Nositelj odgojno-obrazovne djelatnosti treba poštovati položaj svojih kolega i s njima raditi u interesu što kvalitetnijeg obavljanja školske djelatnosti.

Članak 21.

U okviru svoga položaja ravnatelj Škole treba poticati nositelje odgojno-obrazovne djelatnosti na kvalitetno i učinkovito obavljanje poslova, međusobno uvažavanje, poštivanje i suradnju te korektan odnos prema roditeljima, skrbnicima i drugim građanima.

**JAVNO NASTUPANJE NOSITELJA DJELATNOSTI**

Članak 22.

Školska tijela trebaju poticati nositelje odgojno-obrazovne djelatnosti na javno nastupanje, slobodu izražavanja i iznošenja svojih stavova i gledišta.

Članak 23.

Kod javnih nastupa u kojima predstavlja Školu, nositelj odgojno-obrazovne djelatnosti može iznositi školska stajališta u skladu s dobivenim ovlastima i svojim stručnim znanjem.

Kod javnih nastupa u kojima nositelj odgojno-obrazovne djelatnosti ne predstavlja Školu, a koji su tematski povezani sa Školom, nositelj djelatnosti je dužan naglasiti da iznosi osobno gledište.

**OSTALE ODREDBE**

Članak 24.

Osobni izgled svih nositelja odgojno-obrazovne djelatnosti mora biti na odgovarajućoj razini ozbiljnosti. Odjeća treba biti čista, uredna, umjerenih linija i krojeva, primjerena pozivu.

Odjeća kod žena ne smije biti uska, kratka, prozirna, kao niti neprimjereno otkrivati dijelove tijela kako bi negativno djelovala na pažnju učenika.

Učitelji i učenici se za vrijeme nastave ne smije koristiti mobilnim telefonom.

Članak 25.

Apsolutno su zabranjena sva neprihvatljiva ponašanja: diskriminacija, uznemiravanje, spolno ili verbalno uznemiravanje, uzimanje alkoholnih i sličnih napitaka, pušenje ili konzumiranje opojnih sredstava.

Povreda odredbi ovog Etičkog kodeksa smatra se lakšom ili težom povredom profesionalnih obveza, za koje će osoba za koju je utvrđeno da ih je počinila odgovarati u skladu sa zakonskim odredbama.

Članak 26.

 U slučaju opravdane sumnje odnosno prijave o povredi ovog Etičkog kodeksa ravnatelj Škole odnosno Povjerenstvo koje imenuje ravnatelj Škole provest će postupak utvrđivanja odgovornosti konkretne osobe odnosno osoba.

U slučaju utvrđene povrede odredbi ovog Etičkog kodeksa ravnatelj Škole izreći će pisano upozorenje u skladu sa stavkom 2. članka 25. ovog Etičkog kodeksa.

Članak 27.

Etičkog kodeksa dužni su se pridržavati svi učitelji i stručni suradnici koji su na dan stupanja na snagu ovog Etičkog kodeksa u radnom odnosu u Školi.

Svaki učitelj i stručni suradnik koji će zasnovati radni odnos nakon stupanja na snagu ovog Etičkog kodeksa, prije sklapanja ugovora o radu dužan je upoznati se sa odredbama ovog Etičkog kodeksa i pridržavati ih se u radu.

Članak 28.

Nositelj odgojno-obrazovne djelatnosti, učenik, roditelj, skrbnik ili drugi građanin koji smatra da je neki od obveznika primjene etičkog kodeksa postupio suprotno odredbama kodeksa, može dostaviti svoju pritužbu Etičkom povjerenstvu.

Pritužba se može podnijeti u pisanom obliku ili u zapisnik u tajništvu Škole.

Članak 29.

Pritužba iz članka 28. mora sadržavati podatke:

* opis činjeničnog stanja
* odredbe etičkog kodeksa koje su činjenjem ili propuštanjem povrijeđene

Članak 30.

Pritužbu podnositelja Etičko povjerenstvo treba riješiti i svoj zaključak u pisanom obliku dostaviti podnositelju u roku 30 dana od dana primitka pritužbe.

Članak 31.

Ovaj Etički kodeks stupa na snagu danom objavljivanja na oglasnoj ploči Osnovne škole Posavski Bregi 03.10.2016.

Klasa:003-05/16-01/03

Ur.broj: 238/10-107-16-01

 Predsjednik Školskog odbora:

 Daniel Bunjevčević